b'\n_START_ARTICLE_\nManager de client\n_START_PARAGRAPH_\nManagerul de client, cunoscut\xc2\xa0\xc3\xaen Rom\xc3\xa2nia \xc8\x99i sub numele de manager de cont,\xc2\xa0lucreaz\xc4\x83 pentru o companie \xc8\x99i este responsabil de managementul v\xc3\xa2nz\xc4\x83rilor \xc8\x99i al rela\xc8\x9biilor cu clien\xc8\x9bii. Un manager de client men\xc8\x9bine rela\xc8\x9biile companiei cu un client sau grup de clien\xc8\x9bi, astfel \xc3\xaenc\xc3\xa2t ace\xc8\x99tia s\xc4\x83 continue s\xc4\x83 utilizeze serviciile companiei. Acesta nu se ocup\xc4\x83 cu gestionarea zilnic\xc4\x83 a contului \xc3\xaen sine, ci p\xc4\x83streaz\xc4\x83 leg\xc4\x83tura doar\xc2\xa0cu clientul\xc2\xa0contului care i-a fost atribuit. \xc3\x8en general, un client va avea un manager pe toat\xc4\x83 durata de folosire a serviciilor companiei. Managerii de client se afl\xc4\x83 la grani\xc8\x9ba dintre serviciul clien\xc8\x9bi \xc8\x99i echipa de v\xc3\xa2nz\xc4\x83ri\xc2\xa0dintr-o companie. Acestora le sunt atribuite conturile existente ale clien\xc8\x9bilor unei companii. Desemnarea unor anumi\xc8\x9bi clien\xc8\x9bi are ca scop crearea unor rela\xc8\x9bii pe termen lung cu ace\xc8\x99tia. Managerul de client trebuie s\xc4\x83 \xc3\xaen\xc8\x9beleag\xc4\x83 cerin\xc8\x9bele clientului, s\xc4\x83-\xc8\x99i fac\xc4\x83 un plan pentru a le \xc3\xaendeplini, av\xc3\xa2nd ca rezultat cre\xc8\x99terea v\xc3\xa2nz\xc4\x83rilor companiei._NEWLINE_Clien\xc8\x9bii cheie\xc2\xa0sunt cei mai profitabili deoarece reprezint\xc4\x83 un num\xc4\x83r mic de clien\xc8\x9bi fideli companiei. Potrivit unor cercet\xc4\x83ri, v\xc3\xa2nz\xc4\x83rile legate de conturile cheie ale companiilor au crescut de la 23% la 60%, din 1975 p\xc3\xa2n\xc4\x83 \xc3\xaen prezent.\n_START_SECTION_\nManagerul clien\xc8\x9bilor cheie\n_START_PARAGRAPH_\nManagerul clien\xc8\x9bilor cheie este repartizat\xc2\xa0\xc3\xaen sediul unei companii\xc2\xa0pentru a supraveghea o echip\xc4\x83 responsabil\xc4\x83 de un anumit cont.\xc2\xa0Managementul conturilor cheie\xc2\xa0include managementul v\xc3\xa2nz\xc4\x83rilor, dar, de asemenea, planificarea \xc8\x99i gestionarea rela\xc8\x9biei dintre o afacere \xc8\x99i cei mai importan\xc8\x9bi clien\xc8\x9bi. Un manager de client c\xc4\x83ruia i s-a atribuit acest rol se va angaja \xc3\xaentr-o varietate de sarcini, inclusiv managementul de proiect, coordonarea, planificarea strategic\xc4\x83, managementul rela\xc8\x9biilor, negocierea, conducerea \xc8\x99i dezvoltarea de oportunit\xc4\x83\xc8\x9bi \xc8\x99i responsabilitatea de a \xc8\x9bine eviden\xc8\x9ba tranzac\xc8\x9biilor de v\xc3\xa2nzare \xc8\x99i cump\xc4\x83rare de bunuri. Sarcinile pot include colaborarea la\xc2\xa0designul de produs, logistica, serviciile postv\xc3\xa2nzare \xc8\x99i de\xc2\xa0marketing.\n_START_SECTION_\nModele de management al clien\xc8\x9bilor cheie\n_START_PARAGRAPH_\nIpoteza de baz\xc4\x83 pentru un model de management al clien\xc8\x9bilor cheie este clasificarea corect\xc4\x83 a conturilor cheie. Un model de baz\xc4\x83 folosit des \xc3\xaen perioada 1950-1970 a fost modelul de clasificare al lui Webster. Acest model a fost adaptat de c\xc4\x83tre Milman \xc8\x99i Wilson \xc3\xaentr-unul dou\xc4\x83-dimensional \xc8\x99i a fost extrem de important \xc3\xaen perioada 1970-1990. Bensaou a testat acest model, \xc3\xaen mod empiric, prin cercet\xc4\x83rile sale despre produc\xc4\x83torii de automobile din\xc2\xa0Statele Unite \xc8\x99i Japonia \xc8\x99i a f\xc4\x83cut revizuiri. De Blick a sintetizat adapt\xc4\x83rile din modelele 4S, un model de clasificare a clien\xc8\x9bilor cheie.\xc2\xa0Odat\xc4\x83 cu\xc2\xa0sf\xc3\xa2r\xc8\x99itul anilor 1990, managementul clien\xc8\x9bilor cheie s-a r\xc4\x83sp\xc3\xa2ndit \xc3\xaen cele mai multe modele B2B (business-to-business).\n_START_SECTION_\nCalific\xc4\x83ri\n_START_PARAGRAPH_\nDe\xc8\x99i se caut\xc4\x83 persoane cu personalit\xc4\x83\xc8\x9bi puternice \xc8\x99i\xc2\xa0aptitudini \xc3\xaen v\xc3\xa2nz\xc4\x83ri, o diplom\xc4\x83 \xc3\xaen afaceri, marketing sau dintr-un alt domeniu \xc3\xaenrudit este, \xc3\xaen mod obi\xc8\x99nuit, necesar\xc4\x83. De asemenea, \xc3\xaen func\xc8\x9bie de natura contului, se poate prefera o persoan\xc4\x83 cu experien\xc8\x9b\xc4\x83 \xc3\xaen marketing sau \xc3\xaen studii media.\xc2\xa0Deoarece fiecare companie are cerin\xc8\x9be diferite, este important s\xc4\x83 se ob\xc8\x9bin\xc4\x83 informa\xc8\x9bii de la fiecare companie ce poate ocupa for\xc8\x9ba de munc\xc4\x83.'